
Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


Swahili is 'n Bantoetaol die in Oos-Afrika in e groet 
gebeed gesproke en verstoon weurt, met es kirngebeed 
de kos vaan Tanzania en Kenia. 't Dao levende volk, 
wat ouch Swahili geneump weurt, heet dees taol es 
mojertaol en telt oongeveer vief miljoen lui; daoneve 
spreke nog viefteg miljoen lui de taol in Kenia, 
Tanzania, Oeganda, Roeanda, Boeroendi en de 
grensstreike vaan dees len. 

De Swahili zelf neume hun taol Kiswahili, met 't 
veurvoogsel ki- wat 'n taol aongif. Sommege prifferere 
ouch 't gebruuk vaan deze letterleke naom in de 
Europese taole, andere hobbe gei probleem met de 
naom Swahili. De naom vaan taol en volk is aofgeleid 
vaan't Arabisch sawahil, wat "kos" beteikent. 


Swahili 

Inheimse name: 

Kiswahili 

Gekald in: 

Oeganda, Tanzania, 
Kenia 

Classificatie: 

Niger-Congo 

Volta-Congo 

Bantoide 

Bantoe in enge zin 
G-Bantoe 

Swahili 

Aantal sjpraekers: 

10 miljoen es mojertaol, 
70 miljoen es twiede taol 

Conservatiegraod: 

neet bedreig 

Officieel taal: 

Tanzania, Kenia 

ISO-639-code: 

sw, swa, swh 


Besjrieving 


't Swahili is 'n Bantoetaol, meh es taol vaan 'n islamitisch volk wat iewelaank handel dreef met de Arabiere 
en de Perze heet't hiel vaol Arabische en Perzische waord opgenomme. Daoneve hobbe ouch't Portugees 
(in de zestiende iew veural) en 't Ingels (tijdens de kolonisatie) hun spoere achtergelaote in de taol. 't 
Bantoe-karakter vaan't Swahili bliek wel oet de meneer boe-op ouch de leinwaord behandeld weure: e 
woord wie kitabu ("book", vaan't Arabisch kitab) heet es miervoud vitabu en neet al-uktub. Hei is de ierste 
syllaab ki- es klasse-affix opgevat en in't miervoud door 'n andert vervange, dewijl't Arabisch't woord in't 
miervoud opebrik. De taol kint vief klasse vaan substantieve en kint bij verbe ouch e systeem vaan affixatie. 

Dialekte 


't Swahili is oontstoon in de havestad Zanzibar (veur de kos vaan Tanzania), en't dialek vaan Zanzibar, 't 
Kiunguja is de basis vaan't Staanderswahili. Ander dialekte weure in vaol vaan de len gesproke, sommege 
es volkstaol, sommege allein es twiede taol, wie 't Kingwana oet 't ooste vaan Kongo (Kinshasa). De 
dialekte vaan boete 't kirngebeed zien natuurlek hendeg door de andere dao gesproke (Bantoe-)taole 
be'invlood. De taol vaan de Comore, 't Shikomor, weurt soms ouch es e Swahili-dialek gezeen. In de 
sloppewieke vaan Nairobi sprik me't Sheng, wat ziech neet aon de grammatica vaan't Swahili belt en veural 
es straottaol en pidgin gebruuk weurt. 

